***ՍՈՎՈՐՈՂՆԵՐԻ ԿՈՂՄԻՑ ՈՒՍՈՒՑԻՉՆԵՐԻ ԳՈՐԾՈՒՆԵՈՒԹՅԱՆ ԳՆԱՀԱՏՄԱՆ ԱՐԴՅՈՒՆՔՆԵՐԻ ՎԵՐԼՈՒԾՈՒԹՅՈՒՆ***

ՀՀ կրթության տեսչական մարմնի կողմից 2020 թվականի 1-ին եռամսյակում ստուգումներ են իրականացվել ՀՀ 9 հանրակրթական ուսումնական հաստատություններում («Արմավիրի մարզի Մուսալեռի Ֆ. Վերֆելի անվան միջնակարգ դպրոց», «Արմավիրի մարզի Արևիկի միջնակարգ դպրոց», «Շիրակի մարզի Ամասիայի միջնակարգ դպրոց», «Շիրակի մարզի Սառնաղբյուրի միջնակարգ դպրոց», «Շիրակի մարզի Գյումրու հ. 37 ավագ դպրոց», «Կոտայքի մարզի Բյուրեղավանի հիմնական դպրոց», «Երևանի հ. 22 հիմնական դպրոց», «Երևանի Ալ. Շիրվանզադեի անվ. հ. 21 հիմնական դպրոց», «ՃՇՀԱՀ Մ. Աբեղյանի անվան ավագ դպրոց» ՊՈԱԿ-ներում (այսուհետ՝ դպրոց))՝ դպրոցի կողմից առավել որակյալ ուսուցում և ուսումնառություն ապահովելու նկատմամբ օրենքով սահմանված կարգով վերահսկողություն իրականացնելու, ինչպես նաև կրթական գործունեության ռիսկայնությունը վերլուծելու, գնահատելու, տվյալների բազա ձևավորելու նպատակով:

Ստուգման ընթացքում գործածվել է գնահատման ձևաթուղթ՝ սովորողի կողմից ուսուցչի գործունեության գնահատման հարցաթերթ, որտեղ ներառված հարցադրումների՝ բնութագրիչների միջոցով VII-XI դասարանների աշակերտները գնահատել են «Հայոց լեզու», «Մաթեմատիկա» և «Ինֆորմատիկա» առարկաները դասավանդող ուսուցիչների գործունեությունը: Սառնաղբյուրի մ/դ, Երևանի հ. 22 հ/դ և Գյումրու հ. 37 ա/դ-ում «Ինֆորմատիկա» առարկայի ուսուցիչները չեն գնահատվել, քանի որ, ըստ ձևաթղթի՝ գնահատվում են 1 տարուց ավելի տվյալ առարկան դասավանդած ուսուցիչները:

Սույն վերլուծությունը նպատակ ունի ներկայացնել դպրոցներում դասավանդող ուսուցիչների կրթական և դաստիարակչական գործընթացների իրականացման, նրանց կողմից աշակերտներին տրված ուսումնական նյութերի և ուսման գործընթացում առկա խնդիրների բացահայտման աստիճանը՝ հիմք ընդունելով անանունության սկզբունքով սովորողների կողմից հարցաթերթերում կատարված նշումները:

Հարցմանը մասնակցել է 1947 սովորող: Յուրաքանչյուր սովորողի տրվել է 1 հարցաթերթ՝ բաղկացած 11 բնութագրիչներից, դրանք ներկայացնող 32 չափանիշներից և այդ չափանիշներին համապատասխանող միավորներից. 0, 3, 5, 7: Հաշվի առնելով այն հանգամանքը, որ հարցմանը մասնակցել է VII-XI դասարանների սովորողների միայն մի մասը, հաշվարկներ կատարելիս մասնակիցների ընդհանուր թիվը համարվել է 100%: Տոկոսային համամասնությունները ստացվել են ըստ առարկաների ուսուցիչներին տրված գնահատականների համախմբման և միջինացման:

Սովորողի կողմից ուսուցչի գործունեության գնահատման հարցաթերթում հարցերը դասակարգվել են ըստ հետևյալ բնութագրիչների.

* Դասի ընթացք:
* Նյութի մատուցում:
* Աշակերտների խրախուսում:
* Աշակերտների արժեհամակարգի ձևավորում:
* Ուսուցիչ-աշակերտ կապ:
* Նյութի յուրացումը դասի ընթացքում:
* Դասարանի կառավարում:
* Աշակերտներին գնահատում:
* Աշակերտների գնահատման հիմնավորում:
* ՏՀՏ գործածումը աշակերտի կողմից:
* ՏՀՏ գործածումը ուսուցչի կողմից:

Սովորելը մատչելի դարձնելու նախադրյալներից է սովորողի ուշադրության կենտրոնացումը։ Եթե ուսուցչը կարողանում է կենտրոնացնել սովորողի ուշադրությունը, ներգրավել նրան դասպրոցեսում, ուսուցման ծրագրային բովանդակությունը մատուցել հետաքրքիր և հասկանալի, հնարավորություն է տալիս սովորողին արտահայտվելու, հարցադրումներ անելու, ինչպես նաև հարցադրումներին տալիս է սպառիչ պատասխաններ և խրախուսում է սովորողին դասապրոցեսի ընթացքում, ապա արդյունքում ձևավորվում է բարենպաստ միջավայր ուսուցանվող նյութն ընկալելու, ամրապնդելու և կիրառելու համար, ինչը կրթության որակի ապահովման բաղադրիչներից է:

Վերոնշյալ 9 դպրոցների աշակերտների կողմից տրված պատասխանների հիման վրա գնահատվել է ուսուցիչների գործունեությունը: «Մաթեմատիկա», «Հայոց լեզու» և «Ինֆորմատիկա» առարկաների ուսուցիչների գործունեության գնահատականների հիման վրա տրվել է դպրոցների կրթական և դաստիարակչական գործընթացների համեմատական նկարագիրը:

Տվյալների վերլուծությունից պարզվել է, որ դպրոցներում առկա է բարենպաստ միջավայր կրթական և դաստիարակչական գործընթացը արդյունավետ իրականացնելու համար: Մասնավորապես, ըստ սովորողների մեծամասնության պատասխանների` ուսուցիչները նյութը մատուցում են այնպես, որ աշակերտները յուրացնեն այն և կարողանան ինքնուրույն աշխատել, սովորողներին ներգրավում են դասապրոցեսում, գնահատում նրանց կարողություններին համապատասխան, ինչպես նաև խրախուսում են, սակայն որոշակի խնդիրներ առկա են տեղեկատվական-հաղորդակցական տեխնոլոգիաների կիրառման ուղղությամբ:

**Դասի ընթացքը** բնութագրիչում ներառվել են ներքոնշյալ 3 չափանիշները՝

* ամբողջ ժամին խոսում է միայն ուսուցիչը,
* ուսուցիչը դասապրոցեսին ներգրավում է աշակերտների մի մասին,
* ուսուցիչը դասապրոցեսին ներգրավում է աշակերտների մեծամասնությանը:

Սովորողների պատասխանների տոկոսային պատկերն ըստ նշված չափանիշների և դպրոցների ներկայացված է Գծապատկեր 1-ում:

Գծապատկեր 1.

«Հայոց լեզու», «Մաթեմատիկա» և «Ինֆորմատիկա» առարկաների ուսուցիչները դասապրոցեսին ներգրավում են աշակերտների մեծամասնությանը չափանիշն, ըստ սովորողների պատասխանների տոկոսային համամասնության, համեմատաբար բարձր ցուցանիշները գրանցվել են հետևյալ 3 դպրոցներում՝ Բյուրեղավանի հ/դ-ն՝ 88%, Սառնաղբյուրի մ/դ-ն՝ 86% և Երևանի հ. 22 հ/դ-ն՝ 80%, ուսուցիչները դասապրոցեսին ներգրավում են աշակերտների միայն մի մասին՝ Երևանի հ. 21 հ/դ, Մ. Աբեղյանի ա/դ և Մուսալեռի մ/դ-ում, համապատասխանաբար` 33%, 25%, 20%, իսկ ամբողջ դասաժամին խոսում է միայն ուսուցիչը չափանիշին սովորողները դրական են պատասխանել՝ Գյումրու հ. 37 ա/դ-ում՝ 20%, Երևանի հ. 21 հ/դ-ում՝ 16%, Արևիկի մ/դ-ում՝ 16% և Մուսալեռի մ/դ-ում՝ 13,5%:

Ըստ առանձին առարկաների առանձնացվել են այն դպրոցները, որտեղ համապատասխան բնութագրիչի համաձայն գրանցվել են առավել բարձր ցուցանիշներ: Մասնավորապես.

* դասապրոցեսին ուսուցչի կողմից սովորողների մեծամասնությանը ներգրավելու ամենաբարձր ցուցանիշը «Հայոց լեզու» առարկայի շրջանակում գրանցվել է Բյուրեղավանի հ/դ-ում՝ 92%, «Մաթեմատիկա» առարկայի շրջանակում` Բյուրեղավանի հ/դ և Սառնաղբյուրի մ/դ-ում՝ 85-ական տոկոս և «Ինֆորմատիկա» առարկայի շրջանակում՝ Բյուրեղավանի հ/դ-ում՝ 86%:
* դասապրոցեսին ուսուցչի կողմից սովորողների մի մասին ներգրավելու ամենաբարձր ցուցանիշը «Հայոց լեզու» առարկայի շրջանակում գրանցվել է Մ. Աբեղյանի անվան ա/դ-ում՝ 21%, «Մաթեմատիկա» առարկայի շրջանակում` Երևանի հ. 21 հ/դ-ում՝ 53% և «Ինֆորմատիկա» առարկայի շրջանակում՝ կրկին Երևանի հ. 21 հ/դ-ում՝ 37%:
* դասապրոցեսին խոսում է միայն ուսուցիչը պատասխանը ընտրողների ամենամեծ տոկոսը` «Հայոց լեզու» առարկայի շրջանակում գրանցվել է Գյումրու հ. 37 ա/դ-ում` 22%, «Մաթեմատիկա» առարկայի շրջանակում՝ Ամասիայի մ/դ-ում 18%` և «Ինֆորմատիկա» առարկայի շրջանակում՝ Շիրվանզադեի հ. 21 հ/դ-ում՝ 20%:

Սովորողների մեծամասնությանը դասապրոցեսին ներգրավելու ամենաբարձր ցուցանիշը բոլոր երեք առարկաների մասով դիտվում է Բյուրեղավանի մ/դ-ում և դասապրոցեսին սովորողների մի մասին ներգրավելու ամենաբարձր ցուցանիշը` Երևանի հ. 21 հ/դ-ում` «Մաթեմատիկա» և «Ինֆորմատիկա» առարկանների ուսուցիչների կողմից:

Այսպիսով, այն դպրոցներում, որտեղ դասապրոցեսին համեմատաբար ավելի շատ է խոսում միայն ուսուցիչը կամ դասապրոցեսին ներգրավված են աշակերտների միայն մի մասը, կարելի է ենթադրել, որ.

* ուսուցանման գործընթացն արդյունավետ չի կազմակերպված,
* դասն աշակերտակենտրոն չէ,
* ուսուցիչը հաճախակի չի կիրառում համագործակցային մեթոդներ,
* ուսուցիչը լիարժեք ուշադրության չի արժանացնում բոլոր աշակերտներին,
* աշակերտները քիչ կամ ընդհանրապես հետաքրքրված չեն առարկայով, որն ըստ հարցաթերթում առկա «Դասարանի կառավարում» բնութագրիչի համապատասխան չափանիշներին տրված սովորողների պատասխանների, կազմել է միջինում 35%:

Հաջորդ բնութագրիչը, որն ուղղակիորեն ազդում է սովորողների նյութի ընկալման, վերարտադրման, տրամաբանման և մի շարք այլ որակների ձևավորման համար **«Նյութի մատուցում»** բնութագրիչն է, որում ներառվել են ներքոնշյալ 2 չափանիշները`

* ուսուցիչը նյութը ներկայացնում է այնպես, որ սովորողները ինքնուրույն գտնեն պատասխանը,
* ուսուցիչը նյութը ներկայացնում է պատրաստի` հնարավորություն չտալով, որ սովորողները ինքնուրույն գտնեն պատասխանը:

Սովորողների պատասխանների տոկոսային պատկերն ըստ նշված չափանիշների և դպրոցների ներկայացված է Գծապատկեր 2-ում:

Գծապատկեր 2.

Գծապատկեր 2-ում ներկայացված տոկոսային համամասնություններից կարելի է եզրակացնել, որ հիմնականում ուսուցիչները հնարավորություն են տալիս սովորողներին մտածելու և ինքնուրույն աշխատելու ներկայացված նյութի շրջանակում: Դպրոցներից երեքում՝ Գյումրու հ. 37 ա/դ (93%), Երևանի հ. 22 հ/դ (92%), և Սառնաղբյուրի մ/դ-ում (93%), սովորողների մեծ մասը պատասխանել է, որ ուսուցիչները նյութը ներկայացնում են այնպես, որ իրենք ինքնուրույն կարողանում են գտնել պատասխանները, միևնույն ժամանակ Ամասիայի և Մուսալեռի մ/դ-ներում առկա է խնդիր, քանի որ, ըստ աշակերտների 1/3-ի (26% և 29%) պատասխանների, ուսուցիչները նյութը ներկայացնում են պատրաստի՝ հնարավորություն չտալով սովորողներին ինքնուրույն պատասխանը գտնելու:

**«Աշակերտների խրախուսում»** բնութագրիչում ներառված են ներքոնշյալ 3 չափանիշները`

* ուսուցիչը ոչ մեկին չի խրախուսում (ոգևորում),
* ուսուցիչը խրախուսում (ոգևորում) է բոլոր աշակերտներին,
* ուսուցիչը խրախուսում (ոգևորում) է միայն ակտիվ աշակերտներին:

Սովորողների պատասխանների տոկոսային պատկերն ըստ նշված չափանիշների և դպրոցների ներկայացված է Գծապատկեր 3-ում:

Գծապատկեր 3.

**«**Աշակերտների խրախուսում**»** բնութագրիչի հարցերից, թե արդյո՞ք ուսուցիչը խրախուսում է բոլոր աշակերտներին, դրական էպատասխանել սովորողների 76%-ը, 18%-ը պատասխանել է, որ ուսուցիչը խրախուսում է միայն ակտիվ աշակերտներին և 6%-ը, որ ուսուցիչը ոչ ոքի չի խրախուսում: Արդյունքները ստացվել են համապատասխան հարցերի բոլոր պատասխանների միավորման և միջինացման շնորհիվ։

Պատկերը այլ է առանձին առարկաների ուսուցիչների գնահատման ժամանակ: Առանձնացվել են ամենաբարձր ցուցանիշ ունեցող դպրոցները, մասնավորապես.

* **«**Հայոց լեզու**»** առարկայի դասապրոցեսին՝ **«**Ուսուցիչը խրախուսում է միայն ակտիվ աշակերտներին**»** հարցադրմանը դրական են պատասխանել սովորողների 25%-ը՝ Մ. Աբեղյանի անվան ա/դ–ում, **«**Մաթեմատիկա**»** առարկայի դասապրոցեսին՝ Սառնաղբյուրի մ/դ-ում՝ 47%-ը և **«**Ինֆորմատիկա**»** առարկայի դասապրոցեսին կրկին Մ. Աբեղյանի անվան ա/դ-ում՝ 25%-ը:
* **«**Հայոց լեզու**»** առարկայի դասապրոցեսին՝ **«**Ուսուցիչը խրախուսում է բոլոր աշակերտներին**»** հարցադրմանը դրական են պատասխանել սովորողների 100%-ը՝ Ամասիայի մ/դ-ում, 95%-ը՝ Բյուրեղավանի մ/դ-ում և 90%-ը՝ Սառնաղբյուրի մ/դ-ում, **«**Մաթեմատիկա**»** առարկայի դասապրոցեսին՝ 92%՝ Բյուրեղավանի մ/դ-ում և **«**Ինֆորմատիկա**»** առարկայի դասապրոցեսին՝ 83%՝ Բյուրեղավանի հ/դ-ում և 82%՝ Ամասիայի մ/դ-ում:
* Գյումրու հ. 37 ա/դ–ում **«**Հայոց լեզու**»** և **«**Մաթեմատիկա**»** առարկաների դասապրոցեսին՝ **«**Ուսուցիչը ոչ մեկին չի խրախուսում**»** հարցադրմանը դրական են պատասխանել սովորողների համապատասխանաբար՝ 8% և 25%-ը, և **«**Ինֆորմատիկա**»** առարկայի դասապրոցեսին՝ 33% Մուսալեռի մ/դ-ում:

Որպեսզի բոլոր աշակերտները ներգրավված լինեն կրթական գործընթացում և դասապրոցեսը ավելի արդյունավետ իրականացվի, անհրաժեշտ է նաև ուսուցիչների կողմից ոչ ակտիվ աշակերտներին խրախուսումը:

**«Նյութի յուրացումը դասի ընթացքում»** բնութագրիչը բաղկացած է ներքոնշյալ 3 չափանիշներից`

* դասի ընթացքում աշակերտները յուրացնում են նյութի մեծ մասը,
* դասի ընթացքում աշակերտները յուրացնում են նյութի փոքր մասը,
* դասի ընթացքում աշակերտները նյութը ընդհանրապես չեն յուրացնում:

Սովորողների պատասխանների տոկոսային պատկերն ըստ նշված չափանիշների և դպրոցների ներկայացված է Գծապատկեր 4-ում:

Գծապատկեր 4.

Սովորողների կողմից «Նյութի յուրացումը դասի ընթացքում» բնութագրիչի ընտրված չափանիշների տոկոսային համամասնության համաձայն.

* դասի ընթացքում աշակերտները յուրացնում են նյութի մեծ մասը՝ Արևիկի մ/դ-ում` 85%, Ամասիայի մ/դ-ում` 84%, Սառնաղբյուրի մ/դ-ում` 82% և Բյուրեղավանի հ/դ-ում` 81%:
* դասի ընթացքում աշակերտները յուրացնում են նյութի փոքր մասը` Երևանի հ. 21 հ/դ-ում՝ 28%, Մուսալեռի մ/դ-ում` 26% և Երևանի հ. 22 հ/դ-ում ` 24%,
* դասի ընթացքում աշակերտները նյութը ընդհանրապես չեն յուրացնում՝ Գյումրու հ. 37 ա/դ-ում` 13% և Երևանի հ. 21 հ/դ և Մուսալեռի մ/դ-ում հավասարապես` 8%:

Ցույց տալու համար` **«**Նյութի յուրացումը դասի ընթացքում**»** բնութագրիչի ցուցանիշների պատճառահետևանքային կապը «Մաթեմատիկա», «Հայոց լեզու» և «Ինֆորմատիկա» առարկաների ուսուցիչների գործունեության գնահատականներից միասին վերցված, ընտրվել են` Դասի ընթացքը, «Նյութի մատուցում» և «Աշակերտների խրախուսում» բնութագրիչների ներքոնշյալ չափանիշները, որոնք բացասաբար են անդրադառնում դիտարկվող բնութագրիչի վրա և ունեն ամենացածր տոկոսայնությունը, մասնավորապես.

* ամբողջ ժամին խոսում է միայն ուսուցիչը,
* ուսուցիչը նյութը ներկայացնում է պատրաստի` հնարավորություն չտալով, որ սովորողները ինքնուրույն գտնեն պատասխանը,
* ուսուցիչը ոչ մեկին չի խրախուսում (ոգևորում):

Գծապատկեր 5.

Ըստ գծապատկեր 5-ի` Գյումրու թիվ 37 ա/դ-ում սովորողների՝ 20%-ի տրված պատասխանների՝ ամբողջ դասաժամին խոսում է միայն ուսուցիչը: Միաժամանակ, աշակերտների միայն 7%-ն է պատասխանել, որ ուսուցիչը հնարավորություն չի տալիս աշակերտներին ինքնուրույն գտնել պատասխանը, ինչից կարելի է ենթադրել, որ ուսուցչի կողմից ընտրված դասավանդման մեթոդը անարդյունավետ չէ, հետևաբար խնդիրը կարող է կապված լինել սովորողների խրախուսման հետ, որն ըստ աշակերտների 12%-ի՝ բացակայում է: Մուսալեռի մ/դ-ում խնդիրը հիմնականում կապված է ուսուցչի կողմից նյութի պատրաստի ներկայացման հետ, որի հետևանքով ըստ հարցման մասնակիցների 29%-ի` աշակերտներին հնարավորություն չի տրվում ինքնուրույն գտնելու պատասխանները, իսկ Երևանի թիվ 21 հ/դ-ում խնդիրը ենթադրաբար համակարգային է, քանի որ սովորողների պատասխանները բոլոր երեք հարցադրումներում գրեթե համապատասխանում են իրար՝ տոկոսային համամասնությամբ:

Հետաքրքրական է նաև, որ երեք դպրոցներում էլ, ըստ սովորողների պատասխանների 12%-ի, ուսուցիչները ոչ ոքի չեն խրախուսում:

**«Աշակերտների արժեհամակարգի ձևավորում»** բնութագրիչը բաղկացած է ներքոնշյալ 2 չափանիշներից`

* ուսուցիչը չի անդրադառնում հայրենասիրությանը, ընկերասիրությանը, հանդուրժողականությանը,
* ուսուցիչը հաճախ է անդրադառնում հայրենասիրությանը, ընկերասիրությանը, հանդուրժողականությանը:

Սովորողների պատասխանների տոկոսային պատկերն ըստ նշված չափանիշների և դպրոցների ներկայացված է Գծապատկեր 6-ում:

Գծապատկեր 6.

 Ժամանակակից մանկավարժության խնդիրներից է սովորողների արժեհամակարգի ձևավորումը սեփական ժողովրդի պատմության, արժեքների ու մշակույթի հենքի վրա: Կրելով վերոնշյալ և այլ հանգամանքների ներգործությունը, հարցաթերթում ներառված հարցին, թե ուսուցիչները որքանով են անդրադառնում աշակերտների արժեհամակարգի ձևավորմանը` հայրենասիրության, ընկերասիրության և հանդուրժողականության միջոցով միջինում սովորողների 78%-ն է դրական պատասխանել, իսկ մնացյալ 22%-ը պատասխանել է, որ ուսուցիչները չեն անդրադառնում նշված արժեքներին: Եվ քանի որ, նշված արդյունքները ստացվել են «Մաթեմատիկա», «Հայոց լեզու» և «Ինֆորմատիկա» առարկաների ուսուցիչներին գնահատելու արդյունքում, հետևաբար Գծապատկեր 7-ում ներկայացվել է այս բնութագրիչը ըստ առանձին առարկաների միջինացված արդյունքների:

Գծապատկեր 7.

Գծապատկեր 7-ից երևում է, որ «Հայոց լեզու» առարկայի ուսուցիչները ըստ սովորողների` 93% պատասխանների, հաճախ են անդրադառնում հայրենասիրությանը, ընկերասիրությանը, և հանդուրժողականությանը, մինչդեռ «Մաթեմատիկա» և «Ինֆորմատիկա» առարկաների ուսուցիչները ըստ սովորողների պատասխանների համապատասխանաբար 67% և 61%-ով են անդրադառնում տվյալ արժեքներին, որը պայմանավորված է «Ինֆորմատիկա» և «Մաթեմատիկա» առարկաների առարկայական ծրագրերի առանձնահատկությունների հետ:

 **«Ուսուցիչ-աշակերտ կապ»** բնութագրիչը բաղկացած է ներքոնշյալ 4 չափանիշներից`

* կցանկանայի ուսուցչի հետ շփվել միայն դասի ժամանակ,
* կցանկանայի շփվել և' դասի ժամանակ, և' դասից դուրս,
* կցանկանայի շփվել միայն դասից դուրս,
* ընդհանրապես չէի ցանկանա շփվել:

Սովորողների պատասխանների տոկոսային պատկերն ըստ նշված չափանիշների և դպրոցների ներկայացված է Գծապատկեր 8-ում:

Գծապատկեր 8.

Ուսուցման գործընթացում ուսուցչի և աշակերտների միջև ձևավորված փոխհարաբերությունների արդյունքում, սովորողների մոտ ձևավորվում են գիտելիքներ, բարոյական, գեղագիտական, բնապահպանական և այլ արժեքներ ու վերաբերմունք, որոնք ներգործում են աշակերտների ճանաչողական ունակությունների վրա՝ նրանց հնարավորություն տալով այն կյանքում օգտագործելու ըստ նպատակի: Գծապատկեր 8-ում ստացված տվյալներից երևում է, որ դիտարկվող 9 դպրոցների հարցմանը մասնակցած աշակերտների 64%-ը ցանկանանում է շփվել և' դասի ժամանակ, և' դասից դուրս, սովորողների 1/3-ը` մոտ 26%, ցանկանում է ուսուցչի հետ շփվել միայն դասի ժամանակ, ընդհանրապես շփման ցանկություն չունեցող և միայն դասից դուրս շփվել ցանկացող սովորողների ցուցանիշները հավասար են, համապատասխանաբար 5-ական տոկոս:

Չնայած փոքր տոկոսային արժեքների, մտահոգիչ են հետևյալ ցուցանիշները՝ սովորողների կողմից միայն դասից դուրս շփվելու և ընդհանրապես շփում չունենալու ցանկությունը դասավանդող ուսուցիների հետ, ինչը կարող է պայմանավորված լինել սովորողների դասապրոցեսին լիարժեք ընդգրկված չլինելու, նյութը լավ չյուրացնելու, խրախուսված չլինելու և մի շարք այլ հանգամանքների հետ, որն ուղղակիորեն կազդի դպրոցի կրթական գործընթացների որակի ապահովման վրա, հետևաբար, և' ուսումնական հաստատությունը, և' ուսուցիչները պետք է փորձեն հասկանալ ինչումն է խնդիրը և ձեռնարկեն արդյունավետ միջոցներ այն լուծելու համար:

**Աշակերտներին գնահատում»** բնութագրիչը բաղկացած է ներքոնշյալ 2 չափանիշներից`

* ուսուցիչը աշակերտներին գնահատում է կողմնապահորեն,
* ուսուցիչը աշակերտներին գնահատում է ըստ նրանց կարողություններ:

Սովորողների պատասխանների տոկոսային պատկերն ըստ նշված չափանիշների և դպրոցների ներկայացված է Գծապատկեր 9-ում:

Գծապատկեր 9.

Գծապատկեր 9-ից երևում է, որ Բյուրեղավանի հիմնական, Սառնաղբյուրի, Արևիկի և Ամասիայի միջնակարգ դպրոցներում ըստ աշակերտների պատասխանների, համապատասխանաբար 98%, 94% և 91-ական տոկոս, ուսուցիչները աշակերտներին գնահատում են ըստ նրանց կարողությունների համապատասխան:

Սովորողների կողմից առանձին առարկաների ուսուցիչներին տրված պատասխաններն ըստ նրանց կարողություններին համապատասխան գնահատման ևս ունեն դրական պատասխաների բարձր տոկոսայնություն: Մասնավորապես, «Հայոց լեզու» առարկայի ուսուցիչները բոլոր 9 դպրոցներում սովորողների կողմից գնահատվել են բարձր` 89%-98%, Սառնաղբյուրի և Մուսալեռի մ/դ-ներում, Երևանի հ. 21 և Բյուրեղավանի հ/դ-ներում սովորողների 98%, 95%, 98% և 94%-ը դրական է պատասխանել «Ուսուցիչը բոլոր աշակերտներին գնահատում է ըստ նրանց կարողությունների» հարցին, «Մաթեմատիկա» առարկայի շրջանակում` Բյուրեղավանի հիմնական, Սառնաղբյուրի և Արևիկի միջնակարգ դպրոցներում սովորողները պատասխանել են համապատասխանաբար` 93%, 98% և 90% և «Ինֆորմատիկա» առարկայի շրջանակում, Ամասիայի միջնակարգ, Երևանի հ. 21 և Բյուրեղավանի հիմնական դպրոցներում համապատասխանաբար` 96%, 93% և 94%:

Ստացվածից կարելի է եզրակացնել, որ Երևանի հ. 21 հ/դ-ն, որն «Հայոց լեզու» և «Ինֆորմատիկա» առարկաների ուսուցիչների շրջանակում գրանցել է ամենաբարձր ցուցանիշները, «Մաթեմատիկա» առարկայի ուսուցիչներին տրված գնահատականների հետևանքով` 73%, չի հայտնվել տվյալ չափանիշի ամենաբարձր տոկոսային համամասնությունները գրանցած դպրոցների շարքում` բոլոր երեք առարկաները միասին վերցված:

**«Աշակերտներին գնահատման հիմնավորում»** բնութագրիչը բաղկացած է ներքոնշյալ 3 չափանիշներից`

* ուսուցիչը աշակերտներին գնահատում է դասի ընթացքում, հիմնավորում է գնահատականը,
* ուսուցիչը աշակերտներին գնահատում է դասի ընթացքում` չհիմնավորելով գնահատականը,
* ուսուցիչը աշակերտներին գնահատում է դասից հետո` առանց նրանց տեղեկացնելու:

Սովորողների պատասխանների տոկոսային պատկերն ըստ նշված չափանիշների և դպրոցների ներկայացված է Գծապատկեր 10-ում:

Գծապատկեր 10.

Սովորողների և ուսուցիչների համատեղ գործունեության արդյունավետության խթանող գործոններից են` «Աշակերտների գնահատումը» և «Գնահատականների հիմնավորվածությունը» բնութագրիչները: Ըստ աշակերտների 80-90%-ի, ուսուցիչները գնահատում են նրանց կարողություններին համապատասխան, հիմնավորելով գնահատականները դասի ընթացքում: Իսկ սովորողների 10-20%-ը գտնում է, որ գնահատականները ուսուցիչների կողմից նշանակվում են կողմնապահորեն, առանց աշակերտներին տեղեկացնելու և հիմնավորելու:

Ցուցանիշների տոկոսային համամասնությունները ստացվել են «Աշակերտների գնահատում» և «Աշակերտների գնահատաման հիմնավորում» բնութագրիչների 2 հարցադրումների պատասխանների միավորման և միջինացման շնորհիվ:

**«Դասարանի կառավարում»** բնութագրիչը բաղկացած է ներքոնշյալ 3 չափանիշներից`

* ոչ մի աշակերտ հետաքրքրված չէ առարկայով,
* աշակերտների փոքր մասն է հետաքրքրված առարկայով,
* աշակերտների մեծ մասն է հետաքրքված առարկայով:

Սովորողների պատասխանների տոկոսային պատկերն ըստ նշված չափանիշների և դպրոցների ներկայացված է Գծապատկեր 11-ում:

Գծապատկեր 11.

«Աշակերտների մեծ մասն է հետաքրքրված առարկայով» չափանիշի ամենաբարձր արժեքները գրանցվել են` Արևիկի և Ամասիայի մ/դ-ներում` 76%, 74% և Բյուրեղավանի հ/դ-ում 74%, «Աշակերտների փոքր մասն է հետաքրքրված առարկայով» հարցին սովորողները պատասխանել են համապատասխանաբար` Երևանի հ. 21 հ/դ-ում` 40.5%, Մ. Աբեղյանի անվան ա/դ-ում` 40% և Երևանի հ. 22 հ/դ-ում` 39%, ինչից երևում է, որ Երևան քաղաքի 3 դպրոցներում տվյալ չափանիշին տրված պատասխանների տոկոսայնությունը գրեթե նույնն է: Իսկ այն հարցին, թե ոչ մի աշակերտ հետաքրքված չէ առարկայով, պատասխանել են սովորողների 14%` Գյումրու հ. 37 ա/դ-ում, 9%-ը` Մուսալեռի մ/դ-ում:

Գնահատման և խրախուսման համակարգի արժանահավատ կիրառման շնորհիվ աշակերտների մոտ բարձրանում է ավելիին ձգտելու, սովորելու, զարգանալու, նորը բացահայտելու ցանկությունը, որը կարելի է պարզել նաև, նրանց կողմից առարկաների հետաքրքրվածության մակարդակով, ըստ որի աշակերտների 65%-ը հետաքրքված է առարկայով, 30%-ը մասամբ և միայն 5%-ն է, որ հետաքրքրված չէ առարկաներով: Արժեքները ստացվել են համապատասխան չափանիշների միավորման և միջինացման շնորհիվ:

**ՏՀՏ գործածումը աշակերտի կողմից»** բնութագրիչը բաղկացած է ներքոնշյալ 3 չափանիշներից`

* ուսուցիչը բոլոր աշակերտներին հանձնարարում է օգտվել լրացուցիչ, այդ թվում էլեկտրոնային նյութերից,
* ուսուցիչը աշակերտների մի մասին է հանձնարարում օգտվել լրացուցիչ, այդ թվում էլեկտրոնային նյութերից,
* ուսուցիչը ոչ մեկին չի հանձնարարում օգտվել լրացուցիչ, այդ թվում էլեկտրոնային նյութերից:

Սովորողների պատասխանների տոկոսային պատկերն ըստ նշված չափանիշների և դպրոցների ներկայացված է Գծապատկեր 12-ում:

 Գծապատկեր 12.

Ուսուցիչները հանձնարարում են նրանց լրացուցիչ նյութեր, այդ թվում էլեկտրոնային նյութերից հարցադրմանը` այո պատասխանել են սովորողների 69%-ը, 11%-ը պատասխանել է, որ ուսուցիչների մի մասն է հանձնարարում լրացուցիչ նյութեր, իսկ 20%-ը, որ ընդհանրապես լրացուցիչ նյութեր չեն հանձնարարվում:

**«ՏՀՏ գործածումը ուսուցչի կողմից»** բնութագրիչը բաղկացած է ներքոնշյալ 4 չափանիշներից`

* ամսական գոնե մեկ անգամ դասն անցկացնում ենք համակարգչային դասարանում,
* ուսուցիչը պարբերաբար ներկայացնում է լրացուցիչ էլեկտրոնային նյութեր` դասագրքից դուրս,
* ուսուցիչը հազվադեպ է ներկայացնում լրացուցիչ էլեկտրոնային նյութեր` դասագրքից դուրս,
* ուսուցիչը չի ներկայացնում լրացուցիչ էլեկտրոնային նյութեր` դասագրքից դուրս:

Սովորողների պատասխանների տոկոսային պատկերն ըստ նշված չափանիշների և դպրոցների ներկայացված է Գծապատկեր 13-ում:

Գծապատկեր 13.

Ստացված արդյունքները կարող ենք մեկնաբանել, որպես սովորողների կողմից ուսուցիչների ՏՀՏ գործածման կիրառելիությունը նկարագրող բնութագրիչ:

Կրթության ոլորտը կարգավորող ՀՀ օրենսդրության պահանջների համաձայն 6-12-րդ դասարաններում «Հայոց լեզու», «Մաթեմատիկա», «Ինֆորմատիկա» և այլ առարկաների ծրագրերով ամսական առնվազն 1 (մեկ) ժամ ուսուցումը կազմակերպվում է համակարգչային կաբինետում կամ դասասենյակում (համապատասխան տեխնիկայի և դասասենյակի առկայության դեպքում)` ելնելով յուրաքանչյուր առարկայից մատուցվող ուսումնական նյութի բովանդակային և դասավանդման մեթոդական պահանջներից: Այն առավել արդյունավետ իրականացնելու համար անհրաժեշտ է օգտագործել «Հայկական կրթական միջավայրի պաշարների շտեմարանում» (http://lib.armedu.am) տեղադրված էլեկտրոնային ուսումնական նյութերը:

Մտահոգիչ է, որ ըստ ստացված պատասխանների, սովորողների միջինում` 24% է ամսական գոնե մեկ անգամ դասն անցկացնում համակարգչային դասարանում, իսկ պատասխանների նվազագույն ցուցանիշները գրանցվել են Երևան քաղաքի երկու դպրոցներում` Երևանի թիվ 22 հ/դ-ում` 7% և Մ. Աբեղյանի անվան ա/դ-ում` 13%:

Ուսուցիչների կողմից, դասագրքից դուրս պարբերաբար ներկայացվող լրացուցիչ նյութերի մասին հարցին պատասխանել է սովորողների միջինում 37%-ը, դասագրքից դուրս հազվադեպ ներկայացվող լրացուցիչ նյութերի մասին հարցին պատասխանել է սովորողների 18%-ը և դասագրքից դուրս չի ներկայացվում լրացուցիչ նյութեր, պատասխանել է սովորողների 21%-ը:

Ուսուցիչների կողմից ՏՀՏ-ների արդյունավետ կիրառման արդյունքում աշակերտներին կարող են տրվել նոր տեղեկություններ, որոնք կառաջացնեն նոր հարցադրումներ և նոր բացահայտումներ:

**Ամփոփում**

Սովորողի կողմից ուսուցչի գործունեության գնահատման հարցաթերթում ներառված բնութագրիչների և դրանց հարցադրումների պատասխաններից կարող ենք եզրակացնել, որ հիմնականում.

* Ուսուցիչները դասապրոցեսին ներգրավում են սովորողների մեծամասնությանը:
* Ուսուցիչները նյութը մատուցում են այնպես, որ աշակերտները կարողանան ինքնուրույն աշխատել:
* Դասապրոցեսի ընթացքում սովորողների մեծամասնությունը խրախուսվում է:
* Դասի ընթացքում սովորողների մեծամասնությունը յուրացնում է նյութը:
* Աշակերտները և ուսուցիչները մեծամասամբ հաճույքով են շփվում միմյանց հետ:
* Աշակերտները գնահատվում են իրենց կարողություններին համապատասխան և հիմնավորված:
* Ուսուցիչները նպաստում են աշակերտների արժեհամակարգի ձևավորմանը` հայրենասիրության, ընկերասիրության, հանդուրժողականության համատեքստում:

Բոլոր 9 դպրոցներից առանձնանում են ՀՀ Շիրակի մարզի Ամասիայի միջնակարգ և ՀՀ Կոտայքի մարզի Բյուրեղավանի հիմնական դպրոցները` իրենց սովորողների կողմից տրված պատասխանների դինամիկայով, մասնավորապես, բնութագրիչներին բնորոշ բոլոր այն ցուցանիշներին, որոնք վերաբերում են ուսուցչի կողմից աշակերտակենտրոն և կրթական գործընթացը բարելավող գործունեությանը, նյութի յուրացմանը, սովորողների պատասխանները ամենուր դրական են` գնահատման բարձր տոկոսային համամասնություններով:

Որոշակի խնդիրներ են նկատվում տեղեկատվական-հաղորդակցական տեխնոլոգիաների կիրառման շրջանակում:

Սովորողներին ուսումնական գործընթացին ներգրավելը՝ ՏՀՏ տեխնոլոգիաների ներդրմամբ, դարձնում է դասապրոցեսը ավելի ընկալելի և հետաքրքիր, ինչպես նաև նպաստում է սովորողների ինքնուրույն ուսումնաճանաչողական գործունեության զարգացմանը: Եվ քանի որ այսօր տեղեկատվական միջավայրը անսպառ աղբյուր է կրթության և ինքնակրթության կազմակերպման, մասնագիտական և անձնական հետաքրքրությունների ու պահանջմունքների բավարարման համար, ուստի անհրաժեշտ է հետևողական և համակարգված քայլերի միջոցով բարելավել և նպաստել այս ոլորտի զարգացմանը:

**ՌԳՍՊՎԳ վարչություն**